Armenere håper på et rolig valg
De største partiene i koalisjonsregjeringen, president Serzh Sargsyans republikanske parti og Blomstrende Armenia, som ledes av forretningsmannen Gagik Tsarukjan, ventes å forbli størst også etter søndagens valg. - Alt jeg ønsker meg, er et rolig valg. Jeg stemte på republikanerne fordi jeg ønsker at regjeringen og presidenten skal få fortsette med reformene, sa den 73 år gamle pensjonisten Susana Arakeljan etter å ha stemt ved et valglokale i sentrum av Jerevan.Presidentvalget for fire år siden førte til sammenstøt mellom opprørspoliti og opposisjonstilhengere som kostet ti personer livet. Opposisjonen mente valget den gang var preget av omfattende valgjuks. President Sargsyan har lovet et rettferdig valg i år og sier det skal markere et brudd fra landets urolige og ustabile fortid. Den armenske økonomien har vært sterkt preget både av krigen med nabolandet Aserbajdsjan på 1990-tallet og den globale finanskrisen i 2008 og 2009.- Jeg er for endring, men uten drastiske omveltninger. Vi trenger stabilitet, sier elektrikeren Garnik Khatsjejan, som også stemte i hovedstaden Jerevan søndag. Om lag 2,5 millioner armenere er stemmeberettiget ved valget på nasjonalforsamling, som består av 131 representanter. Over 300 internasjonale observatører fra Organisasjonen for sikkerhet og samarbeid i Europa (OSSE) skal følge valget. Valglokalene stenger klokka 18 norsk tid.
Armenske velgere gikk søndag til urnene for å velge en ny nasjonalforsamling. Håpet er å unngå en gjentakelse av urolighetene som preget presidentvalget i 2008.